

JERONIMSKO SVIJETLO 

Izlazi svakog drugog mjeseca - Pretplata 6 D na godinu 

Broj 30. Zagreb, 15. ožujka God. 1938. 


Kako se pjeva „Gospin Plač“? 

Ondje, gdje nitko ne zna nijedan napjev, 
kako se pjeva „Gospin Plač”, trebat će da 
orguljaš, učitelj, župnik ili tko drugi, koji zna 
note, naruči note, po kojima će naučiti „Go¬ 
spin Plač” pjevati. Društvo sv. Jeronima 
izdalo je i „Gospin Plač” u notama za pje¬ 
vanje i orgulje. Tu je najbolji hrvatski sklada¬ 
telj dr Božidar Širola priredio šest raznih 
napjeva za pjevanje „Gospina Plača”. Te note 
stoje 10 dinara, a naručuju se kod Hrvatskoga 
Književnog Društva sv. Jeronima u Zagrebu. 

U svaku kuću Sveto Pismo! 

Sveto Pismo Novog Zavjeta jest knjiga 
nad svim knjigama, Napisali su je ljudi, koji 
su Isusa vidjeli, s Njim živjeli i Njegovu nauku 
od Njega samoga čuli. Zato se u svakoj kući 
katoličkoj mora čitati Sveto Pismo. Sad je to 
moguće, jer ga je Društvo sv. Jeronima iz¬ 
dalo u jeftinom pučkom izdanju. Stoji uvezano 
u platnenim koricama samo 20 dinara, a u 
mekanim koricama 12 dinara. Otiđite svi 
odmah svom župniku i zamolite ga, da i vama 
odmah naruči to svetojeronimsko Sveto Pismo. 

5 dopuštenjem duh. oblasti nadbiskupije zagrebačke. 


Uvod 


Gorko plače Gospa draga, 
ona mila Majka blaga, 
radi muke Sina svoga, 
Sina svoga predragoga. 

Gorko plače Majka sveta, 
Majka Sina razapeta, 
radi smrti Sina svoga, 
Spasitelja, našeg Boga. 

0 kako je rastužena 
najsvetija od svih žena, 
ona divna i nevina 
najboljega Majka Sina. 

Ah, tko ne bi zaplakao, 
komu ne bi bilo žao, 
kada plače, kada pati 
Božja Mati, naša Mati! 

0 kršćani, zaplačimo, 
svojim plačem utješimo 
onu tužnu Mučenicu, 
svetu Majku i Djevicu. 

Ah, naša su grešna djela 
Spasitelja razapela, 
ah, ona su kriva bila, 
što Ti plačeš, Majko mila ! 




Evanđelista: 

Pred smrt svoju ISUS htjede, 
da vazmeno janje jede, 
i s njime je oko stola 
bilo dvanaest apostola. 

Uzev kruh u ruke časne 
diže k nebu oči jasne 
i nad kruhom ono veće 
ove svete riječi reče: 

Isus: 

„Od ovoga svi uzmite, 
svi uzmite i jedite, 
jer je ovo tijelo moje, 
što ću dat za ovce svoje.” 

Evanđelista: 

Kad im dade svoje tijelo, 
naših duša slatko jelo, 
onda vina čašu prima 
i govori ovo njima : 

Isus: 

„Pijte svi iz čaše ove, 
u njoj krv je žrtve nove, 
u njoj krv je moja sveta, 
što će proteć za spas svijeta." 


Evanđelista: 

To posljednja večer bila 
uspomena za nas mila, 
kada Bog naš sebe sama 
kao hranu dade nama. 

Tako Isus ustanovi 
žrtvu novu, Zavjet novi, 
ustanovi svetu tajnu, 
ljubav divnu i beskrajnu. 

U tom času Juda bio 
Spasitelja ostavio. 

U noć tamnu Juda ode — 
strast i pako njega vode. 

Židovske je poglavice 
potražio usred tmice. 

„Sto ćete mi,” veli, „dati, 
pa ću njega vam izdati.” 

Pogodba je bila laka - 
za trideset srebrenjaka 
izda Juda Učitelja, 
svega svijeta Spasitelja. 

I već kasna noć bijaše, 
od večere kad ustaše. 

Tad je Gospa doma bila 
i straha je prepatila. 




Ah, znala je Gospa mila, 
da se ura približila, 
u kojoj će Sin joj sveti 
muku i smrt pretrpjeti. 

Uto Ivan n'enoj kući 
stiže tužno uzdišući. 

Pred Ivana Gospa stala, 
sa strahom ga upitala: 

Gospa: 

,,0 Ivane, reci, što je, 
što su suzne oči tvoje ? 
Kaži majci svu istinu, 
što se zgodi mome Sinu ?” 

Ivan: 

„Gospo draga, svu istinu 
kazat ću ti o tvom Sinu, 
al će ona gorka biti, 
dušu će ti izraniti! 

Po večeri mi smo bili 
Gospodina ispratili 
sve do vrta onog vani, 
što se zove Getsemani. 

Ondje Isus često bio 
i Ocu se svom molio. 


Jude nije bilo s nama — 
Odnijela ga strasti tama. 

P vrtu je Isus stao 
i od svih nas odabrao 
Petra i još brata moga 
i ljubimca mene svoga. 

Dalje mi smo s njime pošli, 
do sred vrta kad smo došli. 
„Ostanite ovdje,” reče, 
a on malo dalje kleče. 

Tad moliti Isus poče: 
-.Svemogući, dobri Oče, 
ti učini, da me mine 
ovaj kalež pun gorčine. 

Ne može li tako biti, 
tebi ću se pokoriti. 

Neka bude volja tvoja, 
volja tvoja, a ne moja.” 

Nas trojicu san obuze, 
on nas milo budit uze : 

„Zašto niste sa mnom bdili, 
sa mnom bdili i molili ? 

Samo bdijte i molite, 
da napasti odolite ! 

Duša bi se borit htjela, 
ali ne da slabost tijela.” 





Tako triput on molio, 
dvaput k nama dolazio. 
Tad u smrtnoj njega stravi 
svega obli znoj krvavi. 

Onda posla Otac svoga 
poslanika anđelskoga. 

On utješi tvoga Sina, 
našeg milog Gospodina. 

Nato k nama Isus sade 
i u snu nas opet nađe, 
pa nas budi i povika : 

„Evo moga izdajnika !” 

Uto Juda s četom dođe, 
pa Isusu ravno pođe. 
„Zdravo da si, Učitelju !” 
reče Juda Spasitelju. 

Poljubac mu Juda dade 
i poljupcem njeg izdade, 
al ga Isus nježno kori 
i blago mu progovori: 

„Prijatelju, Što bi htio ? 
Juda, što si učinio ? 
Ljubeć Sina čovječjega 
zar izdati hoćeš njega ?” 

Isus znajuć, što će biti, 
dragovoljno u smrt hiti, 


sam se preda vođi čete, 
da mu vežu ruke svete. 

Mi njegovi učenici 
pobjegosmo - ah, jadnici 
a s njim četa dalje ode, 
da ga dvoru Ane vode. 

Njima želja jest jedina, 
da usmrte tvoga Sina. — 
Evo, Majko, što se zbilo, 
što se njemu dogodilo !” 

Evanđelista: 

Kad joj Ivan ovo reče, 
na pod Gospa bolno kleče, 
Mač probode dušu njenu, 
dušu teško rastuženu. 

S Gospom svete žene bile, 
da bi tužnu utješile. 

Među njima sveta Mati 
poče tužno uzdisati: 

Gospa: 

„0 Isuse, slasti moja, 
kako trpi duša tvoja ! 

Ah, koliko tebi boli 
zadadoše apostoli ! 







0 Isuse, Sine mili, 
svi su tebe ostavili. 

Zar se tako ljubav plaća, 
zar se tako ljubav vraća ? 

Jao, Juda, nesretniče, 
Spasitelja izdajnice ! 

Jao, Juda, tvoja zloba 
ucvili me sve do groba! 

Ti mi dragog Sina ote, 
ti učini nas sirote. 

0, sretan bi, Juda, bio, 
da se nisi ni rodio ! 

0 Ivane, prati mene 
i sestre mi premilene, 
da vidimo Gospodina, 
moga milog, slatkog Sina ! 

Hajdmo i mi njega pratit, 
hajdmo i mi s njime patit. 

S tobom ćemo svi umrijeti, 
o Isuse, Bože sveti!” 

Evanđelista: 

Pođe onda tužna Mati 
da pogleda, gdje joj pati 
Sin jedinac, čedo drago, 
majčinoga srca blago. 


U dvor Ane kad uzašla, 
svezanoga Sinka našla. 

I baš onda sluga bio 
po licu ga udario. 

Videć Majka rastužena 
Sina tako ponižena 
dignuv oči k nebu gori 
prežalosna progovori : 

Gospa: 

„0 Isuse, grešna ruka 
nezahvalnog tvoga puka 
svezala je tebe Boga, 
Stvoritelja svemožnoga. 
Udaraju nemilice 
tvoje sveto, milo lice, 
tvoje majke milovanje, 
svega neba radovanje. 

0 kako je nagrđeno 
tvoje lice Božanstveno. 
Suzama će, milo moje, 
majka oprat lice tvoje ! 

Evanđelista: 

Uz psovanje i uz viku 
Kajfi, prvom svećeniku, 
narod vodi svog Mesiju 
nemilo ga putem biju. 




Svjedoci su ondje bili, 
što su krivo svjedočili, 
ali Isus na sve ovo 
ne htje reć ni jedno slovo. 

Kajfa dođe na sredinu, 
pa on reče Božjem Sinu : 
„Zašto šutiš ? De govori — 
što te pitam, odgovori! 

Ja u ime živog Boga 
pitam tebe tuženoga, 
reci nama, da li ti si 
Krist, Sin Božji, ili nisi.” 

Pred saborom svećenika, 
starješina, književnika 
Isus usta otvorio, 
pa svečano govorio : 

Isus: 

„Sin sam Božji — jest istina ; 
i čovječjeg jednom Sina 
vidjet ćete s desne Boga, 
Boga Oca nebeskoga.” 

Evanđelista: 

Čuvši Kajfa riječ Istine 
dere halju od ljutine, 
pa on veli : „Svi ste čuli, 
kako ovaj Boga huli J” 


Pa zapita sabor cijeli, 
šta on na tu hulu veli. 

Onda viknu sabor cio : 

„Tešku smrt je zaslužio !” 

Cijele noći iza toga 
Isusa su preblagoga 
nemilice udarali, 
udarali i pljuvali. 

Ujutro ga rulja hvata, 
pa ga vodi do Pilata, 
te vikahu zlobni ljudi: 

„Ti zločincu ovom sudi!” 

On posvuda narod buni 
proti sjajnoj carskoj kruni. 
Protiv cara svuda radi, 
a sam sebe kraljem gradi.” 

Zapitao Pilat Krista : 

„Jesi li ti kralj doista ?” 

Isus na to progovori 
i Pilatu odgovori: 

Isus: 

„Ja kralj jesam — al prijestolje 
moje nije ovdje dolje. 

Na svijet dođoh rad istine, 
da istina zemljom sine !” 

Evanđelista: 

Pilat reče Židovima : 

„Ja kazujem vama svima, 
da ne mogu sudit toga 
Pravednika nevinoga.” 

Tada reče on narodu : 
„Vodite ga vi Herodu. 
Galilejac on je rodom, 
nek se sudi pred Herodom 

Sad Isusa vode ljudi 
pred Heroda, da mu sudi, 
a Heroda zgoda ova 
uvelike obradova. 

On je čudo vidjet htio, 
što bi Isus učinio. 

Ispuniti Isus ovu 
ne htje želju Herodovu. 

Ljutit Herod radi toga 
Spasitelja premiloga 
zaodjenu u bjelinu 
i vodi ga pred svjetinu. 

Pred Isusa svi su stali — 
ko luđaka ismijali. 

Tad ga rulja opet hvata 
vraćajuć ga do Pilata. 


Isusova sveta Mati 
svoga Sina opet prati, 
ide za njim posrćući, 
tužnim glasom jecajući: 

Gospa: 

„0 Isuse, Sine mili, 
što su s tobom učinili! 

0 Isuse, Sine mili, 
kako su te ponizili! 

Vječnu Mudrost sa visina, 
premudroga Božjeg Sina, 
ismijaše ko luđaka. 

Kad se čula zloba taka ? 

S tuge mi se srce svija, 
moju dušu mač probija. 

0 Isuse, dobro moje, 
tješi dušu majke svoje 1” 

Evanđelista: 

Pilat reče opet njima — 
okrutnima Židovima : 

„Već vam rekoh malo prije, 
da krivice na njem nije. 

Ni Herod se ne usudi, 
da čovjeku tomu sudi. 

Nego čujte, što vam velim, 
jer ugodit vama želim. 




U vas stari običaj je, 
koji vama pravo daje, 
da o vazmu iz zatvora 
pustim jednog od zlotvora. 

Izbor nudim sad narodu, 
neka dade on slobodu 
ii Barabi okrutnomu 
ili Kralju Židovskomu.” 

Podiže se silna vika 
starješina, svećenika 
i naroda nevjernoga 
protiv Krista, Kralja svoga: 

„Ti Barabu pusti samo, 
mi Isusa ne trebamo. 

Na križ, na križ — raspni toga, 
raspni Kralja Židovskoga!” 

Ovu viku Gospa sluša 
i njezina sveta duša 
napuni se gorkog jada 
i zaplaka ona tada : 

Gospa: 

,,0 Isuse slatki — jao ! 

Što si danas dočekao ! 

Ovaj narod je hosana 
pjevo tebi ovih dana. 


Pjevo tebi miljeniku, 
a sad kliče razbojniku. 
Njemu život poklanjaju, 
a smrt tebi pripravljaju. 

Kako tebe bolit mora 
nezahvalnost tvoga stvora! 
Ljubav majke, srce moje, 
nek ublaži boli tvoje !” 

Evanđelista: 

Pilat zovnu tad vojnike, 
nesmiljene okrutnike, 
da Isusa išibaju 
po rimskome običaju. 

Krv je s njega tako lila, 
da je zemlju natopila, 
nit ostade igdje cijelo 
izmučeno sveto tijelo. 

Da još veće bude muke, 
okrutne su one ruke 
trnov vijenac pripravile 
i njime ga okrunile. 

Pa su pred njim poklecali, 
po glavi ga udarali 
i pljuvali lice sveto, 
lice divno i presveto. 






Pilat tako izmučena, 
trnjem oštrim okrunjena 
narodu ga pokazuje, 
da ga narod pomiluje. 

,,GIe čovjeka ! Gledajte ga ! 

Zar vam nije žao njega ?” 

To im Pilat govorio, 
tvrda srca ganut htio. 

Tad sav narod kao jedan 
Isusove krvi žedan 
iza glasa viče svega : 

„Raspni, raspni, raspni njega!’ 

Pilatu ga bilo žao, 
pa ga pustit nastojao, 
al se narod k njemu sleti, 
dižuć ruke bijesno prijeti: 

„Tko se gradi Sinom Boga, 
po zakonu treba toga 
uništiti i satrti — 
stoga njega predaj smrti !” 

Na stolicu Pilat sjede 
i ublažit narod htjede, 
pa narodu veli opet : 

„Zar ću Kralja vašeg propet ?’ 

Narod viče još bjesnije : 

„Kralj naš drugi nitko nije, 


nego cesar slavnog Rima 
on kraljuje nama svima 1 

Isus sebe kraljem gradi, 
protiv cara tako radi — 
tko ga pusti, vrijeđa cara, 
najvišega poglavara !” 

Na to Pilat zadrhtao, 

Isusa je njima dao, 
da razapnu nevinoga, 
da razapnu njega, Boga. 

Sve to Gospa preblažena 
gledala je rastužena, 
od boli je zadrhtala 
i gorko je zaplakala : 

Gospa: 

„0 Isuse, Bože dragi, 

0 Isuse moj preblagi, 
gledeć tebe ponižena 
od boli sam satrvena. 

Kolika je ovo zloba — 
bičuju te kao roba, 
bičuju te Boga svoga, 
Gospodara vrhovnoga ! 

Tebi, Kralju vječne slave, 
trnje viju oko glave, 







u lice ti sveto pljuju, 
suca vječnog osuđuju ! 

Kad bi moglo srce moje 
da olakša boli tvoje, 
i meni bi lakše bilo, 
čedo sveto, čedo milo !” 

Evanđelista: 

Mržnjom teškom, groznom vikom, 
groznom vikom i urlikom 
na Isusa navalili, 
teški križ mu naprtili. 

Isus teret nosi rado, 
a za grešno svoje stado, 
a uz njega Pravednika 
vode i dva razbojnika. 

Na udarce i psovanje 
šuti Isus, krotko janje, 
jer on želi trpjet muku 
za spasenje svome puku. 

A pobožne neke žene 
nad njim plaču rastužene, 
njih utješit Isus želi, 
pa ovako njima veli: 


Isus: 

,,0 sionske tužne žene, 
ne plačite radi mene. 
Oplakujte djecu svoju, 
a ne gorku muku moju ! 

Evanđelista: 

Križ je težak za ramena 
izmučena, izranjena, 
a teži su grijesi svijeta, 
što ramena tište sveta. 

Pod teretom on posrnu 
i na zemlju pade crnu. 
Pokraj Majke on je pao 
bolan susret — jao, jao ! 

Sretoše se oči mile — 
to su boli strašne bile. 
pa ne može sveta Mati 
ni govorit ni plakati. 

Isus Majku pogledao, 
sa zemlje se podigao, 
ali opet na tle pade, 
jer ga snaga sva izdade. 

Tad Šimuna uhvatiše, 
križ mu silom naprtiše, 
te morade on ponijeti 
za Isusom križ presveti. 






Sad i Gospa na tle pala 
i sad istom proplakala 
gledeć Sina ponižena, 
kao crva pogažena : 

Gospa: 

„Moga Sina Pravednika 
vode posred razbojnika, 
na njeg meću križ sramote — 
o bezboštva i grehote ! 

Kao crv si satrveno, 
srce moje premileno. 

Ljubav tvoja spram čovjeka 
kakvu mržnju sad dočeka 1 
0 da mogu mjesto tebe 
križ uzeti ja na sebe, 
da olakšam boli tvoje, 
o Isuse, milo moje!” 

Evanđelista: 

Kalvariji stigla četa, 
pa Isusa sada sveta 
skinuli su sve do gola — 
o sramote, teška bola ! 

Položiše na križ njega, 
dobrotvora najvećega. 

Smrtna bila to postelja 
za našega Spasitelja. 


Sad počeše strašne muke 1 
Pribiše mu na križ ruke, 
zatim one svete noge — 
uz psovanje, kletve mnoge. 

Kad udarce Majka čula, 
sva je bolna protrnula — 
samo Božja milost dala, 
da tu nije mrtva pala. 

Gle, vojnici sad na križu 
Spasitelja svetog dižu 
i kraj njega Pravednika 
dva raspeše razbojnika. 

Starješine, svećenici, 
s njima narod i vojnici — 
svi se njemu izruguju 
proklinjući na njeg pljuju. 

Majka sveta, puna tuge, 
slušajući te poruge 
pregorke je suze lila, 
pa je tužno govorila : 

Gospa: 

,,0 Isuse, o moj Bože, 
što učinit zloba može! 
Čovjek boli — jao — ti si, 
već čovjeku sličan nisi! 






Ruke su ti izranjene, 
noge su ti probijene, 
glava trajem ovjenčana — 
sav si kao jedna rana ! 

Ono blago lice tvoje 
kako tužno, krvavo je, 
tvoje sjajne oči mile 
kako li su potamnile ! 

Ah, da hoće, Sine Sveti, 
mene s tobom razapeti! 
Umrla bih s tobom rado, 
moja srećo, moja nado !” 
Evanđelista: 

S križa Isus, blago janje, 
daje milost i praštanje, 
pa za onaj narod doli 
svog nebeskog Oca moli : 

Isus': 

,,Oče mili, pun milosti 
njima grijehe ti oprosti, 
u neznanju što ih čine. 
Pomiluj ih sa visine !” 

Evanđelista: 

I razbojnik s lijeve strane 
rugati se njemu stane, 
onaj s desne skrušen bio, 
pa Isusa zamolio : 


,,Ah, smiluj se sluzi svomu, 
meni jadnom i grešnomu, 
pa se mene grešna sjeti, 
kada u raj dođeš sveti!” 
Isus milo gleda toga 
razbojnika skrušenoga, 
pa na molbu i kajanje 
daje njemu obećanje: 

Isus: 

,,Ja zaista kažem tebi, 
u raj ću te uzet k sebi, 
pa još danas ti u momu 
bit ćeš raju presjajnomu !” 

Evanđelista: 

Pod križem je Ivan bio, 
on je gorke suze lio, 
uz njeg Majka preblažena, 
sve do na smrt rastužena. 
Isus s križa dolje gleda 
te Ivanu Majku preda, 
i postade onog dana 
ona Majka svih kršćana : 

Isus: 

„Majko, evo sina tebi, 

Ivan će te uzet k sebi ! 

Ti, Ivane, Majku moju 
primi kao majku svoju !” 




Evanđelista: 

Oko podne sunce bilo 
sa grozote potamnilo. 

Onda oko ure treće 
iza glasa Isus reče: 

Isus: 

„0 moj Bože uzvišeni, 
ali, moj Bože preljubljeni, 
o Dobroto i Ljubavi, 
zašto mene ti ostavi ?” 

Evanđelista: 

Jošte Isus progovori, 
da ga bolna žeđa mori, 
pa mu nude okrutnici 
spužvu s octom na trstici. 
I tako je sve se zbilo, 
prorečeno što je bilo. 

Primiv ocat od vojnika 
silnim glasom on povika : 
Isus: 

„Oče mili, svršeno je, 
pa u ruke svete tvoje 
svoju dušu ja predajem, 
za spas ljudi život dajem !” 

Evanđelista: 

Onda. dušu preda svomu 
milom Ocu nebeskomu. — 


Hvala tebi, Gospodine, 

Slava tebi, Božji Sine ! 

(Sada svi kleknu i malo razmišljaju. Kada 
ustanu, nastavlja se.) 

Evanđelista: 

I kod smrti Božjeg Sina 
bila svuda crna tmina, 
nebo se je onda bilo 
crnom tugom obavilo. 

1 zemlja se tresti stala ; 
i ona je zadrhtala 
radi onog strašnog čina, 
rad umorstva Božjeg Sina ! 

Kad je Isus mrtav bio, 
za nas grešne još je htio 
zadnju kaplju krvi dati 
i nju za nas žrtvovati. 

Stoga vojnik priđe k njemu 
kopljem srce probode mu, 
te poteče krv i voda 
za spasenje ljudskog roda. 

Pod križem je Božjeg Sina, 
našeg milog -Gospodina, 
Spasiteljka bila sveta, 

Majka Sina razapeta. 

S njom su bile svete žene 
gorkom tugom rastužene 
i Marija Magdalena 
sva suzama oblivena. 

Najstrašnija bol je bila 
Gospi dušu izranila, 
ali bol je bila njena 
tiha, sveta, uzvišena. 

Bol je ono Majke svete, 
Majke svete i presvete, 
Božjoj volji sva predana 
svijetlom nadom obasjana. 

Pod križem je Majka bila, 
klečeći je križ grlila, 
k Sinu oči podizala 
i tiho je uzdisala : 

Gospa: 

„Križu sveti, koliko li 
Sinu momu zada boli! 
Križu sveti, koliko li 
srcu momu zada boli! 

Na tebi je izdahnulo, 
na tebi je usahnulo 
najmilije moje blago, 
srca moga srce drago ! 


Nema boli kao moja ! 

Budi, Bože, volja tvoja ! 

Ja pod križem s gorkom bolj 
Bože, štujem tvoju volju ! 

Isus se je žrtvovao 
za spas ljudi život dao — 
i ja ću se žrtvovati 
mrtvog Sina tužna mati. 

Muka i smrt moga Sina, 
srca moga sva gorčina — 
neka bude na spas ljudi! 
Bože, slava tebi budi!” 

Svršetak 

Ti si, puče, čuo sada, 
kako Isus za nas strada, 
i zašto je Gospa mila 
one gorke suze lila. 

Grijeh Isusa bičevao, 
on ga trnjem ovjenčao, 
njemu grijesi svih vremena 
križ metnuše na ramena. 

Krv njegova dragocjena 
rad grijeha je prolivena, 
rad grijeha je Majka mila 
dragog Sina izgubila ! 



Pokleknimo, o kršćani, 
skrušeni i raskajani 
priklonimo naše glave 
ispred časnog križa slave. 

(Sada svi kleknu, poklone se križu i sav 
narod zajedno pjeva pokajanje.) 

Pokajanje 

Zloću svoju priznajemo, 
od srca se svi kajemo, 
jer vrijeđasmo tebe Boga, 
Spasitelja predobroga. 

Nezahvalni bili mi smo, 
oproštenja vrijedni nismo — 
ali tvoja krv presveta 
oprala je zloće svijeta. 

Krvi sveta i nevina, 
sveta krvi Božjeg Sina, 
ti operi zloće naše, 
ti očisti duše naše ! 

Smiluj se po velikomu 
milosrđu, Bože, svomu 
nama jadnim grešnicima — 
ah, oprosti nama svima ! 

0 Kraljice mučenika, 
utočište svih grešnika, 

mila Gospo, moli za nas, 
da pogleda Isus na nas ! 

Tebe ljubit, Spasitelja, 
jedina je naša želja ! 

Sveti križu spasa znamen, 
slava tebi vazda. Amen ! 


0 PJESMI „GOSPIN PLAC“ 

Jedna od najraširenijih pjesama, koje se 
čuvaju među Hrvatima katolicima, jest pje¬ 
sma „Gospin plač”, u kojoj je opjevana 
muka Spasitelja našega Isusa Krista. Ta pje¬ 
sma nije nastala kod nas, nego je k nama 
prenesena. „Gospin plač” opjevali su mnogi 
pjesnici. Tamo u 13. stoljeću upravo je evala 
ta vrst pjesništva u Španjolskoj, a tako i u 
drugim kršćanskim zemljama zapadne Ev¬ 
rope. Kod Nijemaca bilo je u ono doba 29 
raznih „Gospinih plačeva”. K nama je „Go¬ 
spin plač” prenesen po svoj prilici iz Italije. 

U Bosni se pojavila prva pjesma te vrsti 
g. 1631., i to od franjevca fra Matije Divko- 
vića. Njegova se je pjesma manje pjevala, 
otkada je g. 1753. fra Petar Knežević izdao 
novi „Gospin plač”. U Dalmaciji se pjeva 
i Babića „Gospin plač”. 

Sva su ova tri plača po jeziku već zastarjela. 
Kneževićev je „Gospin plač” osim toga pre¬ 
opširan. Stoga sam pokušao složiti novi i kraći 

„Gospin plač” te sam nastojao, da bude 
jezik lijep i stihovi ugodni. Osobito sam 
nastojao, da Gospino plakanje bude plakanje 
Majke Božje, a Isusove riječi da budu što 
kraće i prema Svetom Pismu. 

U Bosni, Hercegovini i Dalmaciji pjeva 
naš narod „Gospin plač” u korizmi po kuća¬ 
ma i po crkvama, a osobito na Veliki petak 
uveče. Taj lijepi običaj mogao bi se posvuda 
raširiti. Kada se „Gospin plač” prvi puta 
(10. IV. 1925.) pjevao u Zagrebu u crkvi 
časnih sestara milosrdnica, svidjela se ta po- 
božnost vjernicima, te su pjevanje pjesme 
pratile suze i uzdisaji. Tako bi se ta pobo- 
žnost svidjela pobožnom puku svih naših 
krajeva. 

Dragi hrvatski katolički narode, primi 
ovu pjesmu kao svoju, neka ti bude draga 
i neka te tješi u teškim časovima. Primi ju 
kao korizmeno štivo na uspomenu našeg Ot¬ 
kupljenja. Čitaj i pjevaj „Gospin plač”, i 
kada te bude ova pjesma u srce ganula, 
pa osjetiš svetu žalost i slatku ljubav prema 
Isusu i Gospi —- onda se sjeti i mene, da mi 
budu Isus i Gospa^milostivi. — U k o r i z m i 
god. 1938. Pisac 


„JERON IMSKO SV I JETLO" izdaje Hrvatsko 
Književno Društvo sv. Jeronima u Zagrebu, Trg 
Kralja Tomislava broj 21. Odgovorni urednik : Dr. 
Josip Andrić, Zagreb, Trenkova ulica broj 1 Tisak 
Tiskare Narodne Prosvjete u Zagrebu. Za tiskaru 
odgovara : Rajmund Sušin, Kuhačeva br. 2. II. kat 

Dokud 
dopire 
posta, 

dopiru i naši paketi! 

Ako sfe nastanjeni daleka 
od grada najveća trgovačka 
i otpremna kuća u državi 


ZAGREB 
Ilica 4 i 6 

poslat će Vam svaku robu po¬ 
štom ili željeznicom. 

Sve što trebate možete izabrati 
iz naših kataloga, koje ćemo Vam 
poslati besplatno 

fcoja ne bi odgovarala 
zamjenjujemo ili vraćamo novac. 

Naručjujfe dakle i Vi poštom! 



















